मुख्य विपक्ष दल ने चुनाव का बहिष्कार किया है और इस दौरान राजधानी बैंकॉक और आसपास के इलाकों में सरकार के समर्थकों और विरोधियों के बीच हिंसा होती रही.कुछ जगहों पर धमाके हुए हैं और कहीं-कहीं गोलियां भी चली हैं जिसमें कई लोग घायल हुए हैं.इस पूरे घटनाक्रम में चुनाव अधिकारियों को भी समझ में नहीं आ रहा है कि उन्हें आख़िर करना क्या है.बैंकॉक के राजथेवी ज़िले के मतदान केंद्र पर तैनात एक चुनाव अधिकारी का कहना है, ''चुनाव समिति ने जो निर्देश दिए हैं, वे अभी तक स्पष्ट नहीं हैं. मसलन एक बड़े अधिकारी ने मुझसे कहा कि घर पर ही रहो, लेकिन तैयार रहो. हमें फिर भी यहां आना पड़ा है, लेकिन पता नहीं है कि करना क्या है.''एक अन्य चुनावी अधिकारी लक्सना रोजथामरोंग का कहना है कि चुनाव कराने के लिए कर्मचारियों को खोजना तक मुश्किल था.उन्होंने अपनी मुख्य समस्या बताते हुए कहा, ''हमारे पास मतदान केंद्रों पर काम करने के लिए पर्याप्त कर्मचारी नहीं हैं. मसलन राजथेवी ज़िले के 86 मतदान केंद्रों के लिए कुल 700 कर्मचारियों की ज़रूरत है, लेकिन हमारे पास बस 200 लोग हैं.''थाईलैंड में जारी इन विरोध-प्रदर्शनों की शुरुआत बीते साल नवम्बर में तब हुई थी जब देश के निचले सदन ने एक विवादित विधेयक पारित किया था.विपक्ष का कहना है कि इस विधेयक के ज़रिए देश के पूर्व प्रधानमंत्री थाक्सिन चिनावाट की वापसी का मार्ग प्रशस्त हो सकता है.थाक्सिन पर भ्रष्टाचार के आरोप हैं और वे देश से बाहर हैं. विपक्ष का मानना है कि विधेयक के प्रावधानों के तहत, थाईलैंड वापसी पर थाक्सिन को जेल की सज़ा भी नहीं होगी.थाक्सिन की बहन यिंगलक चिनावाट थाईलैंड की मौजूदा प्रधानमंत्री हैं.विपक्ष का आरोप है कि यिंगलक अपने भाई थाक्सिन के इशारे पर सरकार चलाती रही हैं.विपक्ष चाहता है कि यिंगलक इस्तीफ़ा देकर नये सिरे से चुनाव कराएं. लेकिन उन्होंने इस्तीफ़ा नहीं दिया है.(बीबीसी हिंदी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)